* V úvodnej časti aktivity/vyučovacej hodiny, učiteľ spolu so žiakmi si môžu zaspievať pesničku ,,Hlava, ramená, kolená, palce.....“, ktorá sa nachádza aj v úvodnom snímku v programe Alf, ktorá sa môže doplniť pohybovou aktivitou. Inou možnosťou motivácie je porozprávanie vhodného príbehu o ľudskom tele. Učiteľ si môže vybrať skutočný príbeh, rozprávku ai.
* Hlavnú časť aktivity tvorí práca s interaktívnou tabuľou v programe ALF.

Aktivita č, 1: Žiaci si zdokonalia osvojené vedomosti o rozličnosti pohlaví. Učivo opakujú z predchádzajúcich ročníkov.

Aktivita č. 2: V tejto aktivite žiaci priradzujú jednotlivé časti tela k postave na obrázku. Ide o názvy, ktoré žiaci už poznajú.

Aktivita č. 3: Učivo je rozšírené o nové  názvy častí tela.

Aktivita č. 4: V aktivite žiaci priradzujú jednotlivé časti tváre k hlave na obrázku. Ide o názvy, ktoré žiaci už poznajú.

Aktivita č. 5: Učivo je rozšírené o nové názvy častí tváre.

Aktivita č. 6: Žiaci majú určiť, akú funkciu plnia zobrazené časti ľudského tela.

Aktivita č. 7: Snímok plní relaxačnú funkciu, úlohou žiakov je poskladať puzzle ľudskej postavy.

Aktivita č. 8: Snímok je zameraný na utvrdzovanie učiva, kde žiaci majú vedieť určiť polohu jednotlivých častí tela alebo tváre.

Aktivita č. 9: Žiaci hravou formou opakujú získané vedomosti v obrázkovom pexese.

Je potrebné, aby každý obrázok bol po otočení pomenovaný žiakom. Slúži to k lepšiemu zapamätaniu názvov častí tela alebo tváre u žiakov.

* V záverečnej časti môžeučiteľ využiť úvodnú pieseň a spoločne so žiakmi aplikovať slová piesne na vlastnom tele. Môže viesť diskusiu o preberanom učive a ponechať žiakom priestor na sebareflexiu a hodnotenie celej vyučovacej hodiny.

|  |  |
| --- | --- |
| Ciele aktivity | * kognitívny: vymenovať časti ľudského tela a tváre * psychomotorický: názorne ukázať na svojom tele časti ľudského tela a tváre * afektívny: iniciovať spoluprácu, spontánne sa správať podľa pravidiel |
| Hodnotenie aktivity | * Hodnotenie získaných poznatkov na základe zadania a informácií * Hodnotenie aktívnosti a zapájania sa žiakov |

Metodický materiál je stavaný na jednu vyučovaciu hodinu v trvaní 45 minút. Pri žiakoch s rozdielnou úrovňou vedomostí- v oblasti motoriky, reči, ich mentálna úroveň variuje od ľahkého až po ťažké pásmo stredného stupňa mentálneho postihnutia. Žiakom bude potrebné poskytnúť individuálnu pomoc, čím sa čas riešenia jednotlivých snímok môže predĺžiť.

Pred realizáciou si musí učiteľ pripraviť interaktívnu tabuľu.

Pre dosiahnutie efektivity jednotlivých aktivít musí mať žiak nasledovné kľúčové kompetencie:

* Vyjadrovať sa ústnou formou adekvátnou primárnemu stupňu vzdelávania a jeho narušenej komunikačnej schopnosti,
* rozumieť obsahu jednoduchého tlačeného textu, dokázať ho ústne zreprodukovať,
* riešiť problémové situácie s pomocou vyučujúceho,
* byť schopný vyjadriť svoj názor.

Presný postup riešenia jednotlivých úloh je vysvetlený a popísaný v samotnom programe ALF.

**Ciele podľa revidovanej Bloomovej taxonómie**

1. Zapamätanie:

* rozlíšiť pohlavie človeka
* vymenovať časti ľudského tela
* vymenovať časti tváre

2. Porozumenie:

* poznať ich význam
* priradiť správny obrázok k názvu časti tela, časti tváre
* rozlíšiť polohu jednotlivých častí na ľudskom tele

3. Aplikácia:

* ukázať na postave človeka jednotlivé časti tela a časti tváre
* ukázať na vlastnom tele jednotlivé časti tela a časti tváre

4. Analýza:

* popísať výzor jednotlivých častí tela a častí tváre
* na základe obrázku identifikovať názov časti tela a tváre
* na základe obrázku identifikovať funkciu danej časti tela

5. Hodnotenie:

* vyjadriť vlastný názor na uskutočnenú aktivitu a tak získať spätnú väzbu
* na základne spätnej väzby zhodnotiť mieru osvojenia poznatkov

6. Tvorivosť:

* vytvoriť správnu zostavu gest pri reprodukcii piesne "Hlava, ramená, kolená, palce..."